Video: Brandoorlewende Sean vertel hoe gebede hom red | Maroela Media
'n Skermskoot uit die video. Die video volg onderaan die berig. Hier is Sean Smith, saam met sy ma, Mé-Lissa, en Dianne Broodryk.
Só vertel Sean Smit (16), die tienerseun van Pretoria wat erge brandwonde tydens 'n fratsongeluk met petrol opgedoen het, in sy eerste onderhoud sedert hy verlede week van die brandhoësorgeenheid na 'n algemene saal in die Milpark-hospitaal in Johannesburg oorgeplaas is.
Sean het sy getuienis gedeel en gesê hy voel beter en sy pyn is onder beheer.
"Ek wil net vir almal daar buite dankie sê wat my gehelp het, omgee en vir my gebid het." Hy het in besonder vir Good Morning Angels, en Annerie du Plooy, direkteur van die Hero Burn Foundation, bedank. Hero Burn Foundation is 'n nie-winsgewende organisasie wat ondersteuning bied aan en omsien na brandslagoffers. Annerie is self 'n brandoorlewende wat Sean gereeld in die hospitaal besoek en hom met raad en ondersteuning bystaan.
Sean Smith in die Milpark-hospitaal. Foto: Verskaf
Sean het gesê hy wil nou net graag huis toe gaan en sien veral daarna uit om by jy jonger boetie te kan wees. As alles goed gaan en dokters tevrede is met sy vordering mag hy dalk Kersfees by sy huis deurbring.
Dianne Broodryk, 'n joernalis en omroeper van JacarandaFM, het Sean in die hospitaal gaan besoek nadat hy op 17 Oktober derdegraadse brandwonde aan sy hande, ken, nek en gedeeltes van sy rug, bors en arms opgedoen het toe sy hemp aan sy lyf aan die brand geslaan het in 'n fratsongeluk met petrol. Hy het ook inwendige brandwonde opgedoen toe hy vlamme ingeasem het.
Hy is na die Unitas-hospitaal in Centurion geneem waar dié private hospitaal hom op hul onkoste behandel het voordat hy na die Dr. George Mukari-staatshospitaal oorgeplaas is toe daar 'n plek oopgegaan het. Daar is egter nie 'n brandsorgeenheid by dié hospitaal nie en geld is ingesamel om hom na 'n private hospitaal oor te plaas.
Verskeie geldinsamelings is gehou om te help om vir Sean se mediese onkoste te betaal aangesien sy ma, Mé-Lissa, 'n enkelma met vier kinders, nie 'n mediese fonds het nie.
Sy verhaal het talle mense se harte aangeraak nadat dit in die media en op JacarandaFM se oggendprogram, The Complimentary Breakfast, se gewilde Good Morning Angels-liefdadigheidsprogram gedeel is, waarna die publiek hul beursies oopgemaak het. Genoeg geld is ingesamel om hom na Milpark se brandhoësorgeenheid oor te plaas.
Dr. Reuven Jacks, 'n traumachirurg by Milpark, het tydens die onderhoud gesê die ander hospitale wat Sean behandel het, het baie goeie werk verrig. Sean het 'n 42% kans vir oorlewing gehad toe hy daar aangekom het met 57% brandwonde. Nou het hy 'n 99,9% kans op 'n normale lewe.
Rehabilitasie en plastiese chirurgie is nog deel van die pad wat voorlê na herstel.
Die video is deur die Good Morning Angels–span van JacarandaFM se Complimentary Breakfast vervaardig.
POWERFULL!!!!! Sien dis wat gebeur as dieselfde God wat hou bedink het en geskape het…jou VOLKOME laat herstel van so n aanslag teen jou lewe. Nie net gesond maak nie…VOLKOME HERSTEL! Jys n getuienis van n LIEFDES WONDERWERK jongman! Jys spesiaal…weet dit.
Ek is so bly jy voel beter en lyk mooi!!
Ek is so bly jy voel beter!!!! Hou vas aan Jesus en Hy sal jou deur die seer dra!!!!!
Ons bid nogsteeds vir jou jongman. Nou kan jy sien, by God is niks onmoontlik nie.
Op Good morning Angels Jacaranda website. Staan: "within a week over R2.3 million contributed". Is dit reg? Laaste wat ek gelees het was dit R843 000 wat die luisteraars bymekaar gemaak het